Emibiri gy’abantu bataano giziikuddwa mu kirombe ky’amayinja ekyabagwiridde n’emmotoka yakwo.
Amayinja gaabagwiridde kawungeezi kajjo ku ssaawa nga kumi nabbiri n’ekitundu (6:30pm).
Ekirombe kino kisangibwa ku kyalo Nganjo Gundu e Namulanda mu Kajjansi Town Council, ku luguudo oluva e Kampala okudda e Ntebbe mu district ye Wakiso.
Emirambo gigiddwayo enkya ya leero negitwalibwa mu ggwanika ly’eddwaliro ekkulu e Mulago okwongera okwekebejjebwa, okuli ogwa Kaggwa Ronald, Nsumba Abdu era nga yabadde nnyini mmotoka eyabadde etikka amayinja Elfu foward No.UBL 292 L.
Abalala ye Lugogo Paul n’ababiri bategeerekeseeko erinnya limulimu Lugunda ne Junior.
Abantu ba bulijjo nga bali wamu ne Police ng’eyambibwako bi wetiiye bya kampuni y’obwannanyini enzimbi eya Method construction company e Namulanda bebabiyiikudde amayinja nebaggyayo emirambo n’emmotoka.
Ssentebe wa district ye Wakiso Matia Lwanga Bwanika agambye nti ng’abakulembeze b’ekitundu basazeewo ekirombe kino kisooke kiggalwe n’ebirombe ebirala ebifuuse ebyakatyabaga mu kiseera kino eky’enkuba.
Bisakiddwa: Kakooza George William
lug_Latn lug_Latn lug_Latn lug_Latn lug_Latn lug_Latn lug_Latn lug_Latn